CELEX: 32020R0231
Language: bg
Date: 2020-02-18 00:00:00
Title: Регламент (ЕС) 2020/231 на Съвета от 18 февруари 2020 година за изменение на Регламент (ЕС) 2018/1977 за откриване и управление на автономните тарифни квоти на Съюза за определени продукти от риболов за периода 2019-2020 година

20.2.2020   
               
               
                  BG
               
               
                  Официален вестник на Европейския съюз
               
               
                  LI 47/1
               
            
         РЕГЛАМЕНТ (ЕС) 2020/231 НА СЪВЕТА
         от 18 февруари 2020 година
         за изменение на Регламент (ЕС) 2018/1977 за откриване и управление на автономните тарифни квоти на Съюза за определени продукти от риболов за периода 2019-2020 година
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 31 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     С Регламент (ЕС) 2018/1977 на Съвета (1) се откриват автономни тарифни квоти на Съюза за определени продукти от риболов за периода 2019-2020 г. и се предвижда начинът на управлението им. Определени са подходящи обеми за всяка тарифна квота, така че да се осигури достатъчно снабдяване на преработвателния отрасъл в Съюза за периода 2019-2020 г.
                  
               
                     (2)
                  
                  
                     В рамките на тарифната квота, приложима с пореден номер 09.2750, посочена в приложението към Регламент (ЕС) 2018/1977, единствените продукти, обхванати от код по КН ex 0305 20 00 с код по ТАРИК 35, са тези които отговарят на описанието „хайвер от риба, измит, изчистен от прилепналите по него части от вътрешните органи, осолен или в саламура, за производство на заместители на хайвер“.
                  
               
                     (3)
                  
                  
                     Въпреки това по силата на Регламент (ЕС) 2015/2265 на Съвета (2), предшестващ Регламент (ЕС) 2018/1977, засегнатата тарифна квота се отнася към код по КН ex 1604 32 00 с код по ТАРИК 20, като тези продукти попадат в обхвата на описанието „хайвер от риба, измит, изчистен от прилепналите по него части от вътрешните органи, осолен или в саламура, за преработка в заместители на хайвер“.
                  
               
                     (4)
                  
                  
                     Съществуващото несъответствие между двата регламента по отношение на съответните кодове по КН във връзка със същия пореден номер създаде проблеми за преработвателния отрасъл в Съюза при тълкуването на съответните разпоредби и при установяването на разликата между двата кода по КН. Тази липса на яснота оказа отрицателно въздействие върху преработвателния отрасъл в Съюза.
                  
               
                     (5)
                  
                  
                     Целесъобразно е да се измени списъка с продукти, обхванати от тарифната квота с пореден номер 09.2750, така че код по КН 1604 32 00 с код по ТАРИК 20 да се включи за ограничен период от една година. Освен това следва да се добави бележка под линия, в която се посочват съответните кодове по КН и ТАРИК и периодът от 1 януари 2019 г. до 31 декември 2019 г.
                  
               
                     (6)
                  
                  
                     Поради това Регламент (ЕС) 2018/1977 следва да бъде съответно изменен.
                  
               
                     (7)
                  
                  
                     Периодът на първата година от прилагането на квотите, открити с Регламент (ЕС) 2018/1977, е от 1 януари 2019 г. до 31 декември 2019 г. Тъй като е необходимо да се осигури равно третиране на стопанските субекти и като се има предвид, че тарифната квота с пореден номер 09.2752 все още не е изчерпана, настоящият регламент следва да се прилага с обратно действие, считано от 1 януари 2019 г., за да се даде възможност на стопанските субекти, при чиято дейност се използва хайвер от риба (готови продукти), да се възползват от благоприятно мито в рамките на тарифната квота без прекъсване за ограничен период от време. Следователно настоящият регламент следва да влезе в сила незабавно,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Третият ред в приложението към Регламент (ЕС) 2018/1977 (пореден № 09.2750) се изменя, както следва:
            
                        1)
                     
                     
                        Вписването в колоната „Код по КН“ се заменя със следното:
                        „ex  03052000
                        ex 1604 32 00“;
                     
                  
                        2)
                     
                     
                        Вписването в колоната „Код по ТАРИК“ се заменя със следното:
                        „35
                        20“;
                     
                  
                        3)
                     
                     
                        Към колона „Описание“ след думите „заместители на хайвер“ се добавя следната бележка под линия:
                        „За код по ТАРИК 1604320020 тази тарифна квота се прилага от 1 януари 2019 г. до 31 декември 2019 г.“.
                     
                  
         
            Член 2
            Настоящият регламент влиза в сила в деня след публикуването му в Официален вестник на Европейския съюз.
            Той се прилага от 1 януари 2019 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 18 февруари 2020 година.
            
               
                  За Съвета
               
               
                  Председател
               
               Z. MARIĆ
            
         
         
            (1)  Регламент (ЕС) 2018/1977 на Съвета от 11 декември 2018 г. за откриване и управление на автономните тарифни квоти на Съюза за определени продукти от риболов за периода 2019—2020 година (ОВ L 317, 14.12.2018 г., стр. 2).
         
            (2)  Регламент (ЕС) 2015/2265 на Съвета от 7 декември 2015 г. за откриване и управление на автономните тарифни квоти на Съюза за определени рибни продукти за периода 2016—2018 година (ОВ L 322, 8.12.2015 г., стр. 4).